ตลาดงานการท่องเที่ยว

ข่าวจากเดลินิวส์ วันที่ 12 กุมภาพันธ์ 2557 = อนุกรอ.อศ.โรงแรมและท่องเที่ยว โชว์ความต้องการบุคลากรปี 60 กว่า 1.3 แสนคน = =แต่ สอศ.ผลิตได้ปีละ 4 พัน ร่วมคิดแผนคิดแผนเพิ่มยอดเด็ก เติมความรู้พนักงานเดิม จ่ายค่าตอบแทนงามตามสมรรถนะ=

วันอังคาร 11 กุมภาพันธ์ 2557 เวลา 23:57 น.
ดร.ชัยพฤกษ์ เสรีรักษ์ เลขาธิการคณะกรรมการการอาชีวศึกษา (กอศ.) เปิดเผยว่า ในการประชุมคณะอนุกรรมการร่วมภาครัฐและเอกชน กลุ่มโรงแรมและท่องเที่ยว เพื่อสนับสนุนการทำงานของคณะกรรมการร่วมภาครัฐและเอกชน (กรอ.อศ.) ซึ่งมีนางปิยะมาน เตชะไพบูลย์ ประธานสภาอุตสาหกรรมการท่องเที่ยวแห่งประเทศไทย (สทท.) เป็นประธานภาคเอกชน เมื่อเร็วๆนี้ ที่ประชุมได้เร่งให้ดำเนินการวิเคราะห์ความต้องการกำลังคนในกลุ่มโรงแรมและท่องเที่ยว ทั้งในเชิงปริมาณและคุณภาพ ซึ่งเบื้องต้น สทท.ได้เปิดเผยความต้องการแรงงานสาขาที่พักแรม (Hotel Service) จากอัตราการเติบโตของธุรกิจที่ 10 % ว่าในปี 2558 ต้องการกำลังคนเพิ่มขึ้น 108,000 คน ปี 2559 เพิ่มอีก 120,000 คน และปี 2560 เพิ่มเป็น 130,000 คน ใน 4 แผนกหลัก คือ ต้อนรับ แม่บ้าน ครัว และบริการอาหารและเครื่องดื่ม เลขาธิการ กอศ.กล่าวต่อไปว่า ที่ประชุมเห็นตรงกันว่าให้สำนักงานคณะกรรมการการอาชีวศึกษา (สอศ.) นำข้อมูลจำนวนผู้เรียนในปัจจุบัน และแผนรับนักศึกษา 3 ปี มาจัดทำแผนกลยุทธ์ผลิตกำลังคนกลุ่มโรงแรมและท่องเที่ยว ซึ่งยอมรับว่าหนักใจ เพราะเด็กไทยส่วนใหญ่ไม่ชอบงานบริการ มองว่าเป็นงานที่เหนื่อยและหนัก แม้จะได้รับค่าตอบแทนสูง ซึ่ง สอศ. ผลิตบุคลากรด้านนี้ได้ปีละประมาณ 4,000 คน ขณะที่มีความต้องการมากถึง 1แสนคน ดังนั้นจะเร่งดำเนินการเรื่องนี้ โดยจัดอาชีวศึกษาในระบบทวิภาคีร่วมกับสถานประกอบการ ซึ่งในระยะเร่งด่วนจะจัดอบรมเพิ่มทักษะให้แก่บุคลากรในสถานประกอบการที่มีอยู่กว่า 500,000 คน ทั้งนี้ในปัจจุบันมีสถานศึกษาในสังกัด ที่สอนโรงแรมและท่องเที่ยว 102 แห่ง มี 19 แห่ง ที่จับคู่สถานประกอบการผลิตบุคลากรแล้ว ดร.ชัยพฤกษ์ กล่าวด้วยว่า จากนี้คณะอนุกรรมการร่วมฯ จะเร่งกำหนดสมรรถนะอาชีพ ตามความต้องการของสถานประกอบการ เพื่อกำหนดมาตรฐานอาชีพ และเป็นไปตามอาเซียน ที่มีการกำหนดไว้แล้ว 23 ตำแหน่งงาน จากนั้นจะลงลึกถึงการปรับปรุงหลักสูตรในระดับต่างๆ พร้อมกำหนดคุณสมบัติผู้สำเร็จอาชีวศึกษาและเงินเดือนตามสมรรถนะ.